Norsk Selskap For Fotografi

Norsk Selskap For Fotografi, NSFF, stiftet i Oslo i 1927, er paraplyorganisasjon for norske amatørfilm- og fotoklubber. Selskapet har per januar 2026 i overkant av 100 medlemsklubber med tilsammen ca 3500 medlemmer.

 Historie 
NSFF ble stiftet i Oslo 17. desember 1927. Tre klubber var representert på stiftelsesmøtet: Oslo Kamera Klubb, Fredrikstad Foto-Klubb og Rjukan Kameraklubb. Ansgar Møller fra Oslo Kameraklubb ble valgt til første president. I stiftelsesåret var det 135 medlemmer fra de tre stiftelsesklubbene. Trondhjem Kameraklubb og Kristiansund Kameraklubb meldte seg inn i april 1928, og medlemstallet steg da til 196.

Mellom 1951 og 1961 var navnet endret til Norsk Selskap For Fotografi og Smalfilm (NSFS).

 Internasjonale medlemskap 
NSFF har vært medlem av FIAP – Fédération Internationale de l'Art Photographique – siden denne organisasjonens opprettelse, 27. november 1950. FIAP er en internasjonal organisasjon for de nasjonale fotoforbund og teller pr. 2021 91 organisasjoner med til sammen over en million individuelle medlemmer. Gjennom FIAP kan medlemmer i NSFF delta i ulike typer biennaler (svart-hvitt foto, fargefoto, ungdomsbiennale, naturfoto), og annethvert år arrangereres enten en konferanse eller et "photomeet".

I 2012 ble Norges Amatørfilm Forbund innlemmet i NSFF, 60 år siden filmfolket forlot fotografene på grunn av ulike meninger om selskapets drift. NSFF er medlem av det internasjonale amatørfilmforbundet UNICA – Union Internationale du Cinema – som er tilknyttet UNESCO.

I 2015 var NSFF et av de grunnleggende medlemmene av Nordiska Förbundet för Fotografi – NFFF. Dette er en paraplyorganisasjon for de nordiske forbundene, og inkluderer pr 2026 de nasjonale fotoorganisasjonene i Sverige, Finland, Norge og Danmark, med to representanter fra hvert land i styret. Det nordiske forbundet arrangerer nordisk fotomesterskap i en rekke varianter (digitalt, print, bildeshow og kolleksjon), samt to internasjonale konkurranser. I tillegg deles det ut arbeidsstipend til fotoklubber i de fire medlemslandene.

 Aktiviteter 
NSFF skal i henhold til sine vedtekter virke for å fremme fotografisk allsidighet og aktivitet ved å:

 virke for å fremme film- og fotografisk allsidighet og aktivitet
 fremheve det beste av film og fotografi på klubbnivå til et nasjonalt plan, og vise det beste av norsk fotografi ut i verden
 gjennomføre film- og fotorelaterte aktiviteter og gi film- og fotorelaterte medlemstilbud
 ha tilbud for klubbenes tillitsvalgte for å forenkle og forbedre driften av egen klubb

NSFF arrangerer NM i foto, med to innleveringsrunder (vår og høst) der det kåres klasse- og rundevinnere og der sammenlagtvinneren får tittelen Norgesmester. Man kan delta i en separat ungdomsklasse til og med fylte 25 år, her kåres Årets ungdomsfotograf. Klubbene kan dessuten delta med et utvalg innleverte NM-bilder i en egen kåring av Årets klubb. Det arrangeres også NM i film, her med én innleveringsrunde per år, der det kåres en Norgesmester.

Hver vår utgis en årbok med et representativt utvalg bilder tatt av medlemmene det foregående året. Alle medlemmer kan sende inn to bilder hver for bedømming, og rundt 200 bilder velges av en jury sammensatt av medlemmer fra klubber over hele landet. Årbokbildene ble tidligere stilt ut under Nordic Light International Festival of Photography i Kristiansund samt under Fotografiets Dag ved Preus museum i Horten. Siden ca 2020 har bildene primært blitt stilt ut under Norsk Naturfotofestival samt under fototreff arrangert lokalt av klubber i NSFF.

Selskapet tilbyr medlemsklubbene fordeler blant annet i form av stipender og arrangementsstøtte, rabatterte kurs hos tilknyttede instruktører samt rabatter på fotorelaterte tjenester. Klubbene drar nytte av hverandre ved aktiviteter som innbyrdes juryering av klubbkonkurranser, idéutveksling og felles arrangement. Fra og med 2017 har man gått over fra ett årlig landstreff til å arrangere inntil fire foto- og filmtreff med aktiviteter som bildeforedrag, filmvisning og workshops. 

NSFF har et digitalt medlemsmagasin der det publiseres stort og smått fra aktiviteter rundt omkring i klubbene.

 Organisasjon 
Norsk Selskap For Fotografi er organisert med et styre bestående av åtte medlemmer og tre varamedlemmer, der de tillitsvalgte velges for to år. I regionene er selskapet representert ved inntil 14 regionkontakter. 

Høyeste organ er Landsmøtet, som avholdes i mars/april årlig. 

NSFF er medlem av de internasjonale forbundene FIAP (Fédération Internationale de l'Art Photographique / The International Federation of Photographic Art), UNICA (Union Internationale du Cinema) og NFFF (Nordisk Forbund For Fotografi). 

NSFF er, sammen med BioFoto Norge og Norske Naturfotografer/NN, medeier av Norsk Naturfotofestival.

 Referanser 

Eksterne lenker
 Norsk Selskap For Fotografi nettsted
 NSFF Magasin, digitalt medlemsmagasin
 NFFF (Nordisk Forbund For Fotografi)
 Fédération Internationale de l'Art Photographique
 UNICA (Union Internationale du Cinema) 

Kategori:Norske kulturorganisasjoner
Kategori:Etableringer i 1927
Kategori:Organisasjoner for fotografi